6-jarige nog vermis ná rivier ses meesleurArgieffoto ter illustrasie. Foto: Pixabay.com. Die soektog na ŉ sesjarige seuntjie wat Woensdag saam met vyf ander kinders deur ŉ rivier in die Mount Fletcher-gebied in die Oos-Kaap meegesleur is, sal môre weer hervat. Die seun is die enigste van die vyf slagoffers wat nog vermis word. Die liggame van die ander vyf kinders is sedertdien gevind. Kapt. Khaya Tonjeni, woordvoerder van die polisie, sê die kinders was op pad huis toe ná skool toe hulle die Freyistata-rivier probeer oorsteek het. Hulle is egter deur die water meegesleur. Soek-en-reddingswerkers van Mthatha en Elliot het onmiddellik saam met verskeie ander rolspelers gereageer en na die kinders begin soek. Snuffelhonde het nog dieselfde dag op Sinekhaya Mfolozi (7), Sixolile Ndleleni (7), Elomso Ntsimbi (8) en Hlalanathi Mbuleka (6) se liggame afgekom. ŉ Ervare reddingspan het voortgegaan om ook deur dele van die Moyane-rivier en ŉ ander nabygeleë kleiner rivier na Boitumelo Lebenya (6) en Masixole Molekoa (6) te soek. Vrydagmiddag is Lebenya se liggaam opgespoor. “Die soektog het gister voortgeduur maar is omstreeks 15:00 gestaak weens die stygende watervlakke en voortgesette reënval in die gebied. Die soektog sal eers Maandagoggend weer hervat wanneer die weer effens opgeklaar het,” sê Tonjeni.